SKRIFTLIG FORESPØRGSEL E-0488/00

af Werner Langen (PPE-DE) til Kommissionen

(24. februar 2000)

Om: Parallelimports lovlighed

I henhold til artikel 7 i EU's varemærkedirektiv (89/104/EØF)(1) har det europæiske konsumptionsprincip siden 1995 været gældende i EU-medlemsstaternes varemærkelovgivning i stedet for det princip om international konsumption, som mange medlemsstater hidtil havde anvendt. Siden da har parallelimport af mærkevarer fra lande uden for EU ikke været tilladt. Kommissionen undlader i sin beretning af 1. december 1999 at tilkendegive, om den går ind for bibeholdelse eller ændring af det nuværende konsumptionsprincip.

På denne baggrund bedes Kommissionen besvare følgende spørgsmål:

1. Hvordan er Kommissionens holdning til spørgsmålet om international konsumption og til en ændring af artikel 7 i varemærkedirektivet, og har den til hensigt at foreslå Rådet og Parlamentet en lovændring?

2. Er Kommissionen enig i de argumenter, der fremsættes af tilhængerne af en lovændring, om, at genindførelse af parallelimport kan føre til en drastisk nedgang i forbrugerpriserne på 30-50 % for visse mærkevarer og dermed på EU-plan vil kunne muliggøre en besparelse for forbrugerne i størrelsesordenen 35-40 mia. euro årligt?

3. Ligger Kommissionen ud over de oplysninger, den fremsætter i sin beretning af 1. december 1999, inde med oplysninger om, at omfanget af piratkopiering siden forbuddet mod parallelimport i 1995 er faldet påfaldende, eller er den i besiddelse af oplysninger om, at der siden da måske endda har været tale om et stigende antal tilfælde af piratkopiering?

4. Hvordan bedømmer Kommissionen mærkevareindustriens påstande om, at den fremtidige indførelse af parallelimport vil bevirke, at der vil ske en forskydning af arbejdspladser fra EU til tredjelande?

5. Er Kommissionen enig i, at der på grund af tiltagende efterspørgsel fra private aftagere over Internettet vil opstå store problemer for detailhandelen og postordrehandelen med mærkevarer, medmindre disse virksomheder selv vil kunne få deres leverancer fra omkostningsgunstig parallelimport og kan tilbyde dem til en tilsvarende lavere pris?

6. Har Kommissionen til hensigt at tage emnet internationale konsumptionsbestemmelser i varemærkelovgivningen op under de forestående forhandlingsrunder på WTO-plan. Hvis ikke, med hvilken begrundelse?

(1) EFT L 40 af 11.2.1989, s. 1.

Svar afgivet på Kommissionens vegne af Frederik Bolkestein

(10. april 2000)

Drøftelserne om konsumption er baseret på Kommissionens interne arbejdsdokument(1), hvori den har behandlet flere nøglespørgsmål. Rådet og Parlamentet har fået forelagt arbejdsdokumentet. På baggrund af disse drøftelser og alle øvrige relevante faktorer vil Kommissionen snarest muligt fastlægge sin holdning til konsumption af varemærkerettigheder.

Kommissionen skal desuden henvise til sit svar på andre forespørgsler om samme emne (Klaus-Heiner Lehne, forespørgsel E-0362-3/00(2)).

1. Kommissionen vil som nævnt ovenfor tage stilling til emnet, så snart drøftelserne er afsluttet. Det er derfor endnu for tidligt at besvare det ærede medlems spørgsmål.

2. Hvad angår den genindførsel af parallelimport, som det ærede medlem omtaler, skal Kommissionen påpege, at drøftelserne har været koncentreret om konsumption af varemærkerettigheder. Der er mange andre faktorer ud over varemærkerettigheder, der også påvirker

parallelimport, f.eks. importafgifter, importkontingenter og vertikale forbindelser. Den effekt, det ærede medlem mener, det kan få for den pris, forbrugeren skal betale, støttes ikke af den undersøgelse om konsumption, som Kommissionen har ladet udføre af NERA-forskningsinstituttet i London.

3. Kommissionen mener, at efterligninger og piratkopiering udgør et alvorligt problem. Hvad konsumptionsordningerne kan gøre ved dette problem, må undersøges nøje. Kommissionen ligger ikke inde med oplysninger, der viser, hvilken effekt et forbud mod parallelimport kan have.

4. Hvordan det kan påvirke beskæftigelsen, hvis konsumptionsordningen ændres, drøftes stadig, og det er for tidligt at drage konklusioner.

5. Det ærede medlem har rejst et interessant og vigtigt spørgsmål om, hvordan e-handel kan påvirke konsumption. Kommissionen giver spørgsmålet høj prioritet og er i gang med at undersøge det.

6. Der er i Kommissionens arbejdsdokument beskrevet flere forskellige måder, hvorpå man kan ændre den aktuelle konsumptionsordning. Én går ud på at behandle spørgsmålet på bilateralt eller multilateralt plan med tredjelande. Om konsumption bør behandles under de kommende forhandlinger i WTO, vil Kommissionen se på, når den fastlægger sin holdning til konsumption.

(1) SEC(1999) 2033.

(2) Se side 139.